ΠΡΩΤΟΚΟΛΛΟ 25

σχετικά με τον ανταγωνισμό στον τομέα του άνθρακα και του χάλυβα

Άρθρο 1

1. Απαγορεύονται όλες οι συμφωνίες μεταξύ επιχειρήσεων, όλες οι αποφάσεις ενώσεων επιχειρήσεων και κάθε εναρμονισμένη πρακτική όσον αφορά τα συγκεκριμένα προϊόντα που αναφέρονται στο πρωτόκολλο 14, οι οποίες μπορούν να επηρεάσουν το εμπόριο μεταξύ των συμβαλλομένων μερών, εφόσον τείνουν, άμεσα ή έμμεσα, να παρεμποδίσουν, να περιορίσουν ή να νοθεύσουν την κανονική λειτουργία του ανταγωνισμού στο έδαφος που καλύπτει η συμφωνία, και ιδιαίτερα:

α) να καθορίσουν ή να προσδιορίσουν τις τιμές,

β) να περιορίσουν ή να ελέγξουν την παραγωγή, την τεχνολογική ανάπτυξη ή τις επενδύσεις,

γ) να κατανείμουν τις αγορές, τα προϊόντα, τους πελάτες ή τις πηγές εφοδιασμού.

2. Ωστόσο, η αρμόδια Εποπτεύουσα Αρχή, όπως προβλέπεται στο άρθρο 56 της συμφωνίας, επιτρέπει, για τα προϊόντα του άρθρου 1, συμφωνίες εξειδίκευσης ή συμφωνίες από κοινού αγοράς ή πωλήσεως, εάν διαπιστώσει ότι:

α) η εξειδίκευση αυτή ή αυτές οι από κοινού αγορές ή πωλήσεις συμβάλλουν στη σημαντική βελτίωση της παραγωγής ή της διανομής των εν λόγω προϊόντων,

β) η εν λόγω συμφωνία είναι ουσιώδης για την επίτευξη των αποτελεσμάτων αυτών, χωρίς να είναι πιο περιοριστική από ό,τι απαιτεί το αντικείμενό της 7 και

γ) δεν είναι ικανή να δώσει στις ενδιαφερόμενες επιχειρήσεις την εξουσία να προσδιορίζουν τις τιμές, να ελέγχουν ή να περιορίζουν την παραγωγή ή τη διάθεση στην αγορά σημαντικού μέρους των εν λόγω προϊόντων στο έδαφος που καλύπτει η παρούσα συμφωνία, ούτε να απαλλάσσουν τα προϊόντα αυτά από τον πραγματικό ανταγωνισμό άλλων επιχειρήσεων στο έδαφος που καλύπτει η παρούσα συμφωνία.

Εάν η αρμόδια Εποπτεύουσα Αρχή διαπιστώσει ότι ορισμένες συμφωνίες είναι απόλυτα ανάλογες ως προς τη φύση τους και τα αποτελέσματά τους με τις συμφωνίες που αναφέρονται ανωτέρω, λαμβανομένης ιδίως υπόψη της εφαρμογής της παρούσας παραγράφου στις επιχειρήσεις διανομής, τις επιτρέπει επίσης, εφόσον διαπιστώσει ότι πληρούν τους αυτούς όρους.

3. Οι δυνάμει της παραγράφου 1 απαγορευόμενες συμφωνίες ή αποφάσεις είναι αυτοδικαίως άκυρες και δεν δύναται να γίνει επίκλησή τους ενώπιον οποιουδήποτε δικαστηρίου των κρατών μελών της ΕΚ ή των κρατών της ΕΖΕΣ.

Άρθρο 2

1. Κάθε πράξη η οποία, στο έδαφος που καλύπτει η συμφωνία και εν συνεχεία της δράσεως προσώπου ή επιχειρήσεως, ομάδας προσώπων ή επιχειρήσεων, έχει ως άμεσο ή έμμεσο αποτέλεσμα μία συγκέντρωση επιχειρήσεων, από τις οποίες η μία τουλάχιστον καλύπτεται από το άρθρο 3, η οποία δύναται να επηρεάσει το εμπόριο μεταξύ των συμβαλλομένων μερών, είτε η πράξη αυτή αναφέρεται σε ένα και το αυτό προϊόν είτε σε διαφορετικά προϊόντα, είτε πραγματοποιείται με συγχώνευση, απόκτηση μετοχών ή μεριδίων της επιχείρησης ή στοιχείων ενεργητικού, είτε με δάνειο, σύμβαση ή οποιοδήποτε άλλο μέσο ελέγχου, υπόκειται σε προηγούμενη άδεια της αρμόδιας αρχής, όπως προβλέπεται στο άρθρο 56 της συμφωνίας, με την επιφύλαξη της παραγράφου 3.

2. Η αρμόδια Εποπτεύουσα Αρχή, όπως προβλέπεται από το άρθρο 56 της συμφωνίας, χορηγεί την άδεια που αναφέρεται στην παράγραφο 1, εάν διαπιστώσει ότι η προβλεπόμενη πράξη δεν προσδίδει στα ενδιαφερόμενα πρόσωπα ή επιχειρήσεις, όσον αφορά το σχετικό προϊόν ή προϊόντα που υπάγονται στην αρμοδιότητά της, την εξουσία:

-να προσδιορίζουν τις τιμές, να ελέγχουν ή να περιορίζουν την παραγωγή ή τη διανομή ή να παρεμποδίζουν τη διατήρηση πραγματικού ανταγωνισμού σε σημαντικό τμήμα της αγοράς των εν λόγω προϊόντων, ή

-να διαφεύγουν τους κανόνες ανταγωνισμού που προκύπτουν από την εφαρμογή της συμφωνίας, ιδίως με τη δημιουργία μίας τεχνικά προνομιακής θέσης η οποία συνεπάγεται ουσιώδες πλεονέκτημα για την πρόσβαση στις πηγές εφοδιασμού ή στις αγορές.

3. Ορισμένες κατηγορίες πράξεων μπορούν, ως εκ της σπουδαιότητας των στοιχείων ενεργητικού ή των επιχειρήσεων που επηρεάζουν, θεωρουμένης σε συσχετισμό με τη φύση της συγκέντρωσης που πραγματοποιούν, να εξαιρούνται από την υποχρέωση προηγούμενης άδειας.

4. Εάν η αρμόδια Εποπτεύουσα Αρχή, όπως προβλέπεται στο άρθρο 56 της συμφωνίας, διαπιστώσει ότι δημόσιες ή ιδιωτικές επιχειρήσεις, οι οποίες εκ του νόμου ή εκ των πραγμάτων κατέχουν ή αποκτούν στην αγορά ενός εκ των προϊόντων που υπάγονται στην αρμοδιότητά της δεσπόζουσα θέση η οποία τις απαλλάσσει από τον πραγματικό ανταγωνισμό σε σημαντικό τμήμα του εδάφους που καλύπτει η συμφωνία, και χρησιμοποιούν τη θέση αυτή για σκοπούς αντίθετους προς τους στόχους της συμφωνίας, και εάν η εν λόγω καταχρηστική πρακτική μπορεί να επηρεάσει το εμπόριο μεταξύ των συμβαλλομένων μερών, απευθύνει σ' αυτές κατάλληλες συστάσεις ώστε η θέση αυτή να μην χρησιμοποιείται για τους σκοπούς αυτούς.

Άρθρο 3

Για τους σκοπούς των άρθρων 1 και 2 καθώς και για τους σκοπούς της ενημέρωσης που απαιτείται για την εφαρμογή τους και τις συναφείς διαδικασίες, ως «επιχείρηση» νοείται οιαδήποτε επιχείρηση ασκεί δραστηριότητες παραγωγής στον τομέα άνθρακα ή χάλυβα, στο έδαφος που καλύπτει η συμφωνία, και οιαδήποτε επιχείρηση ή οργανισμός που ασκεί συνήθως δραστηριότητα διανομής άλλη από την πώληση για οικιακή κατανάλωση ή σε βιοτεχνίες.

Άρθρο 4

Οι ειδικές διατάξεις εφαρμογής των αρχών που εκτίθενται στα άρθρα 1 και 2, περιλαμβάνονται στο παράρτημα XIV της συμφωνίας.

Άρθρο 5

Η Εποπτεύουσα Αρχή της ΕΖΕΣ και η Επιτροπή των ΕΚ μεριμνούν για την εφαρμογή των αρχών που ορίζονται στα άρθρα 1 και 2 του παρόντος πρωτοκόλλου, σύμφωνα με τις διατάξεις εφαρμογής των άρθρων 1 και 2 που περιλαμβάνονται στο πρωτόκολλο 21 και στο παράρτημα XIV της συμφωνίας.

Άρθρο 6

Οι αποφάσεις για τις μεμονωμένες περιπτώσεις που αναφέρονται στα άρθρα 1 και 2 του παρόντος πρωτοκόλλου, λαμβάνονται από την Επιτροπή των ΕΚ ή από την Εποπτεύουσα Αρχή της ΕΖΕΣ σύμφωνα με το άρθρο 56 της συμφωνίας.

Άρθρο 7

Για να αναπτυχθεί και να διατηρηθεί ενιαία εποπτεία σε ολόκληρο τον Ευρωπαϊκό Οικονομικό Χώρο στον τομέα του ανταγωνισμού και να προωθηθεί η ομοιογενής εφαρμογή και ερμηνεία των διατάξεων της συμφωνίας προς το σκοπό αυτό, οι αρμόδιες αρχές συνεργάζονται βάσει των διατάξεων του πρωτοκόλλου 23.